Deurbraak 'n jaar ná Pta-tiener se vakansiemoord | Maroela Media
Shayleen van Zanten Foto: Facebook
Byna 'n jaar nadat Shayleen van Zanten (15), 'n leerder van Hoërskool Eldoraigne in Centurion, tydens 'n seevakansie in KwaZulu-Natal vir haar selfoon vermoor is, is 'n jong man in verband met haar moord in hegtenis geneem.
Maroela Media het destyds berig Shayleen was saam met haar pa en vriende met vakansie in Trafalgar, naby San Lameer, toe sy en 'n vriendin op 16 Desember verlede jaar omstreeks 18:00 gaan stap het.
Hulle het skaars die strandhuis verlaat, toe hulle 'n man sien nader stap het. Hulle het besluit om terug te draai na die strandhuis. Die verdagte het hulle voorgekeer voordat hulle die hek kon bereik. Hy het in gebroke Engels op Shayleen se selfoon aangedring, wat in haar rugsak was.
Sy het glo geweier om die selfoon te oorhandig en 'n stoeiery het ontstaan. Die man het haar met 'n skerp voorwerp in haar arm, bors en lies gesteek, voordat hy met leë hande op die vlug geslaan het.
Shayleen is ná die aanval na 'n nabygeleë hospitaal gehaas, waar sy aan haar wonde beswyk het.
Met die hulp van die vriendin kon die polisie 'n identikit van die verdagte opstel en uitreik.
Kapt. Nqobile Gwala, provinsiale polisiewoordvoerder van KwaZulu-Natal, het Dinsdag aan Maroela Media gesê die Margate-polisie het 'n deurbraak in haar moordondersoek gemaak, toe hulle die verdagte op 3 Desember vasgetrek het.
Die vriendin het die verdagte, Bheki Mlatha (23), verlede week tydens 'n uitkenningsparade positief geïdentifiseer.
Mlatha het Maandag vir die tweede keer in die Ramsgate-landdroshof verskyn op aanklag van moord. Die saak is uitgestel tot 5 Januarie vir verdere ondersoek. Hy bly in aanhouding.
Lees die vorige berigte oor Shayleen van Zanten op Maroela Media.
Centurion misdaad Shayleen van Zanten Trafalgar
R40 000 boete 'nie genoeg' vir jaagduiwel
Hierdie onopgelosde moord op 'n pragtige kind was 'n doring in my vlees sedert ek daarvan bewus was 'n jaar gelede; 'n dubbele skok ook omdat ek so lief is vir pragtige Trafalgar. Mag hierdie boosdoener nooit weer vryheid ervaar nie…
Kan die mense wat so elke dag moord pleeg nie besef dat hulle tog gevang gaan word nie. Nou ruil hy 'n buitelewe vir 'n nare tronkstraf. Hoe werk die mense se koppe. Mog hierdie mens in die tronk vrot vir die verlies en hartseer wat hy aan die van Zaaten familie gedoen het.